Kalász István

*kertváros – a rét két telek között*

A ház mögött a kert

majd a drótkerítés

mögötte a rét ott

olajos kanna ólom

akkumulátor sóder

kupac a nikkeltől mart

kadmiumprezervatív

meg elkapart babakocsi

a bukással teli bizonyítvány … igen

karoklábakizmok kellettek hogy

ide kerüljön mindez… aztán

megint a másik kerítés a kert

a hinta a törésbiztos teraszajtó

a fürdőszoba nő hajat mos

levendula illatot dúdol

de közben az égen már

éles ékben költöznek

innen el a darvak…